Διερεύνηση των αιτιολογικών παραγόντων συσχέτισης της γυναικείας σεξουαλικής δυσλειτουργίας με τον σακχαρώδη διαβήτη τύπου 1 και 2
Authors: Δημητρόπουλος Κωνσταντίνος 
Published: August 2021

Εισαγωγή Κύριος σκοπός της παρούσας μελέτης ήταν η διερεύνηση της συχνότητας εμφάνισης της Γυναικείας Σεξουαλικής Δυσλειτουργίας (ΓΣΔ), εισάγοντας το κριτήριο του σεξουαλικού distress στον ορισμό της, σε γυναίκες με Σακχαρώδη Διαβήτη (ΣΔ) τύπου 1 και τύπου 2, και η μελέτη οργανικών, ψυχολογικών και κοινωνικών παραγόντων που εμπλέκονται στην παθογένεση της ΓΣΔ. Μέθοδοι Συνολικά, μελετήθηκαν γυναίκες με ΣΔ τύπου 1 και 2, καθώς και υγιείς μάρτυρες. Για την εκτίμηση της σεξουαλικής λειτουργίας, του σεξουαλικού distress, της γενικής κατάστασης υγείας και της ποιότητας του γονικού δεσμού έγινε χρήση του δείκτη γυναικείας σεξουαλικής λειτουργίας (FSFI), της κλίμακας γυναικείου σεξουαλικού distress (FSDS) του ερωτηματολογίου γενικής υγείας- 28 (GHQ-28) και του εργαλείου γονικού δεσμού (PBI), αντίστοιχα.Αποτελέσματα Με βάση τα αποτελέσματά μας, οι γυναίκες με ΣΔ τύπου 1 είχαν σημαντικά υψηλότερο επιπολασμό σεξουαλικών διαταραχών και ΓΣΔ, χειρότερη σεξουαλική λειτουργία και υψηλότερο σεξουαλικό distress σε σύγκριση με την ομάδα ελέγχου. Η επιθυμία, διέγερση και ικανοποίηση ήταν οι σεξουαλικοί τομείς που επηρεάστηκαν σημαντικά στην ομάδα του ΣΔ, με την ΓΣΔ να συσχετίζεται με το άγχος, την κατάθλιψη, και το χαμηλό επίπεδο μόρφωσης αλλά όχι με παράγοντες που σχετίζονται με τον διαβήτη.Επιπλέον, οι γυναίκες με τύπου 1 ΣΔ είχαν σημαντικά υψηλότερη μητρική και πατρική φροντίδα και χαμηλότερη μητρική υπερπροστασία σε σύγκριση με τις υγιείς. Η πατρική υπερπροστασία και η γενική υγεία ήταν παρόμοιες και στις δύο ομάδες. Οι διαβητικές γυναίκες με σεξουαλικό distress είχαν χαμηλότερη μητρική φροντίδα, υψηλότερη μητρική υπερπροστασία και χαμηλότερη πατρική υπερπροστασία σε σύγκριση με τις διαβητικές χωρίς σεξουαλικό distress, ενώ δε βρέθηκε διαφορά στην πατρική φροντίδα μεταξύ των δύο ομάδων. Στην ομάδα του διαβήτη, η χαμηλή μητρική φροντίδα και η χαμηλή γονική υπερπροστασία ήταν σημαντικοί παράγοντες κινδύνου για σεξουαλικό distress. Σε σύγκριση με τις γυναίκες με ΣΔ τύπου 1, οι γυναίκες με τύπου 2 ΣΔ είχαν σημαντικά χειρότερη σεξουαλική λειτουργία, επιθυμία, διέγερση, κολπική ύγρανση και πόνο σχετιζόμενο με τη σεξουαλική δραστηριότητα. Και στις δύο ομάδες, οι διαταραχές της σεξουαλικής λειτουργίας και το σεξουαλικό distress συσχετίσθηκαν με ψυχοσωματικούς παράγοντες αλλά όχι με σχετιζόμενους με το διαβήτη παράγοντες.ΣυμπεράσματαΟι προ-εμμηνοπαυσιακές γυναίκες με μη επιπλεγμένο ΣΔ τύπου 1 έχουν σημαντικά υψηλότερη συχνότητα εμφάνισης σεξουαλικών διαταραχών και σεξουαλικού distress (και κατά συνέπεια υψηλότερο επιπολασμό ΓΣΔ) σε σύγκριση με τις υγιείς γυναίκες της ομάδας ελέγχου. Αντίθετα, οι γυναίκες με ΣΔ τύπου 1 είχαν καλύτερη σεξουαλική λειτουργία σε σύγκριση με τις πάσχουσες με ΣΔ τύπου 2 και ειδικότερα στους τομείς της επιθυμίας, διέγερσης, ύγρανσης και πόνου, χωρίς διαφορά στο σεξουαλικό distress. Και στους δύο τύπους ΣΔ, ψυχοσωματικοί παράγοντες, αλλά όχι παράγοντες που σχετίζονται με το διαβήτη, σχετίσθηκαν με τις σεξουαλικές διαταραχές και το σεξουαλικό distress. Στις γυναίκες με τύπου 1 ΣΔ η γονική φροντίδα και υπερπροστασία φαίνεται να συμμετέχουν στην εκδήλωση σεξουαλικού distress και ως εκ τούτου σε ΓΣΔ.